73. schôdza NR SR - 1.deň - B. popoludní
Dátum: 2022-09-28
Poslanec: Zemanová, Anna (SaS)
Druh vystúpenia: Vystúpenie v rozprave

2. Vážený pán predseda (ruch v sále a zaznievanie gongu), členovia vlády, kolegovia a kolegyne, nesmieme robiť rozdiel medzi politikou a morálkou. Aké má kto mravy, takú robí politiku, povedal Tomáš Garrique Masaryk. A Igor Matovič je politik, ktorý si službu verejnosti zmýlil s hračkou. Svoje povinnosti si minister financií neplní v záujme občanov. Porušuje ústavu a zákony a podkopáva vieru občianskej spoločnosti v čestný a zodpovedný výkon funkcie. Jeho spôsob vykonávania vládnej moci škodí demokratickému právnemu štátu a občianskej spoločnosti. Už nemôžeme zatvárať oči pred bezprecedentnými prešľapmi ministra Matoviča. A nehovoríme to len my, ale myslí si to aj spoločnosť. Z víťaza volieb sa stal člen z vlády s najnižšou dôverou. Návrh SaS na vyslovenie nedôvery ministrovi financií Igorovi Matovičovi sa opiera o jasné a vecné argumenty, ktorých spoločným menovateľom je, že minister financií sa spreneveril svojmu sľubu člena vlády. Výkon funkcie člena vlády a ministra financií a predtým aj predsedu vlády poníma Igor Matovič ako priestor pre násilné presadzovanie svojich - často neodborných - myšlienok, ako nástroj boja o moc a realizáciu svojich súkromných vojen a ako nástroj pomsty. Dôvody na vyslovenie nedôvery Igorovi Matovičovi ako členovi vlády sú ústavné, zákonné, politické a rovnako morálne a etické. Opovrhuje ústavou, nerešpektuje zákonné postupy. Obchádza legislatívny proces. Sám to uznáva a dokonca sa na tom zabáva. Snaží sa však následne maskovať, že jeho osobné okamžité nápady nemajú koncovku. Spôsob, ktorým Igor Matovič predstavil, uviedol a cez parlament presadil v skrátenom legislatívnom konaní tzv. rodinný balíček, nerešpektoval zákonné a ústavné limity. Porušil princíp pluralizmu, princíp otvorenej diskusie zástancov konkurenčného názoru i princíp ochrany práva parlamentnej menšiny na prezentovanie názoru a kontrolu vládnucej väčšiny. Áno, aj SAS bola ešte v tom čase súčasťou vládnej koalície, ale všetko to, čo predchádzalo predloženiu tohto návrhu, jeho prerokovanie a napokon schválenie, bolo už vrcholom, za ktorý sme už neboli ochotní ani schopní ďalej rešpektovať vyčíňanie ministra financií. Igor Matovič v pozícii ministra financií ruinuje verejné financie Slovenskej republiky. Jeho rodinný balíček bol pripravený s dopadom na verejné financie vo výške takmer 1,3 mld. eur, a to bez adekvátneho krytia v štátnom rozpočte. Do dnešného dňa minister financií dôveryhodne nevysvetlil, z akých zdrojov a príjmov mienil kryť trvalé výdavky na realizáciu tohto tzv. rodinného balíčka. Ide o vrcholne nezodpovedné nakladanie s verejnými prostriedkami, ktoré sa prieči princípom dobrého hospodára. Takéto nakladanie a správa verejných financií sú v rozpore so zákonom o štátnom rozpočte, ale aj s princípmi ústavného zákona o rozpočtovej zodpovednosti. Schvaľovanie legislatívnych zmien s významným negatívnym dopadom na rozpočet bez toho, aby bolo v tom čase zrejmé ich prefinancovanie bez hlbšej diskusie a zdôvodnenia, považuje aj Rada pre rozpočtovú zodpovednosť za prijatie v rozpore s čl. 55a Ústavy Slovenskej republiky. Spomínaný rodinný balíček nebol predložený sociálnym partnerom na dialóg ani na posúdenie Útvaru hodnoty za peniaze. Spomenúť je potrebné aj markantný dopad tzv. rodinného balíčka na rozpočty samospráv, pričom minister financií ignoroval hlasy predstaviteľov samospráv a svojimi vyjadreniami na ich predstavi... na ich predstaviteľov hanebne znevažoval prácu zástupcov územnej samosprávy. Igor Matovič si v pozícii ministra financií dlhodobo privlastňuje právo zasahovať do pôsobnosti iných rezortov. Za rukojemníkov si vzal učiteľov, zdravotníkov, záchranárov, pracovníkov v justícií, ale aj znevýhodnené skupiny, ako sú telesne ťažko postihnutí či seniori. Konal bez dohody a spolupráce s týmito rezortmi a ich ministrami, bez kooperácie s odborníkmi z daných rezortov a bez ich súhlasu. Tým prispieva k napätiu spoločnosti a sociálnym nepokojom. Nejde o ojedinelé zlyhanie, ale o vnútornú charakteristiku jeho celkového prístupu k fungovaniu vládnej moci a nezvládnutiu výkonu verejnej funkcie, čo dokazuje aj presadeníe si nezmyselnej očkovacej lotérie počas pandémie COVID-19, ktorá mala markantný dopad na verejné financie, pričom sledovaný cieľ v podobe zvýšenia počtu zaočkovaných ľudí proti covidu sa nedal efektívne overiť a v praxi nebol dosiahnutý. Nedodržiavanie ústavných a zákonných noriem Igorom Matovičom pri výkone funkcie ministra financií a celkovo ako člena vládi... vlády škodí štátnemu rozpočtu, škodí demokratickému právnemu štátu a v neposlednom rade občianskej spoločnosti a občanom republiky. Pod jeho vedením ministra financií sa neúmerne navýšili výdavky štátneho rozpočtu v rokoch 2020 až 2022. Ako minister nerieši akútne problémy, ktoré mu z jeho postavenia vyplývajú, a ich neriešenie má devastačný účinok pre celú krajinu. Protesty záchranárov, ale najmä výpovede tisícok lekárov, pre ktoré akútne hrozí kolaps zdravotníctva, aký si krajina nepamätá, už len toto je obrovský dôvod, prečo by na svojom mieste nemal ostať ani jediný deň navyše. Už len tieto dôvody sú dostatočné pre vyslovenie nedôvery ministrovi financií Národnou radou Slovenskej republiky. Ale nie je to všetko, čo sa dá ministrovi financií vyčítať. Je neprípustné, aby bol tolerovaný spôsob komunikácie, ktorý šíri napätie a rozdeľuje spoločnosť. Útokmi voči médiám a jednotlivým novinárom Igor Matovič osobne vplýva na verejnú mienku, pričom ide o neopodstatnené útoky vedené najmä osobným nenávistným postojom. Je nutné zdôrazniť, že v tomto sa veľmi podobá Robertovi Ficovi, ktorý novinárov označoval za svojich nepriateľov, a trvalo mu roky, kým im začal pejoratívne nadávať, Igorovi Matovičovi na to stačil jeden rok. Igor Matovič znevažuje postavenie médií, skresľuje a dezinterpretuje rebríčky dôveryhodnosti. Na druhej strane devalvuje odkaz Jána Kuciaka, na ktorého sa neustále odvoláva, ako by boli blízki priatelia. Dôvera občanov v štátne inštitúcie je krehká. Politici ovplyvňujú verejnú mienku. Je ich povinnosťou zvyšovať dôveru v štátne inštitúcie a rozhodnutia odborníkov. O to viac je neprípustný výkon verejnej funkcie spôsobom, akým ho uchopil Igor Matovič. Uráža a znevažuje neziskový sektor. Aj vlastnými verejnými vystúpeniami rezignoval na kontrolné mechanizmy občianskej spoločnosti. Komunikácia aj verejných politík prostredníctvom sociálnych sietí. Neustála kritika a urážky partnerov, prezidentky, médií, ako aj znevažovanie a spochybňovanie vedcov a odborníkov, profesijných skupín, menšín. Nevyberaný slovník na sociálnych sieťach, na tlačových besedách aj v mediálnych výstupoch, aj tu na pôde Národnej rady Slovenskej republiky, toho všetkého dôsledkom je ničivý dopad na vnímanie politiky zo strany verejnosti rozdeľujúci spoločnosť a odrážajúci sa vo veľkej nedôvere verejnosti v politiku a politikov. Nemožno tiež opomenúť zľahčovanie dejinných udalostí, martýrskym prirovnávaním vlastnej osoby k Židom a postavenia OĽANO k hrdinskej Ukrajine. Aj tieto popísané dôvody sú rovnako vážne a spôsobilé pre vyslovenie nedôvery ministrovi financií Národnou radou Slovenskej republiky. Zvykli sme si, že využívanie lží, osobných útokov a mediálneho nátloku... nátlaku na politického súpera je súčasťou politického zápasu o priazeň voliča. Dnes sme však svedkami, že Igor Matovič túto taktiku doviedol do dokonalosti. Pľuvanie jedu z úst Igora Matoviča sa deje dlhodobo a na každého, kto nesúhlasí s jeho politiku. Na každého, kto si dovolí využiť právne mechanizmy kontroly produktov jeho legislatívnej tvorby. Príkladom za všetkým je prezidentka republiky, ktorá, využijúc svoju právomoc podania návrhu na kontrolu súladu tzv. rodinného balíčka s ústavou na Ústavný súd, si okamžite vyslúžila útoky, slová opovrhnutia až osobné ad hominem urážky z úst Igora Matoviča. Vieme, že návrhom na vyslovenie nedôvery Igorovi Matovičovi spúšťame lavínu invektív a nadávok jeho aj jeho blízkych, útokov, opakovaných klamstiev a obvinení, ktoré si následne vypočujeme. Nemôžeme však mlčať. Zdá sa až neuveriteľné, koľko toho Igor Matovič stihol za necelý rok a po vo funkcii ministra financií pokaziť. Urobili sme všetko pre to, aby premiér našej krajiny, ako aj poslanci hnutia OĽANO otvorili oči a videli realitu. Podaním tohto návrhu uprednostňujeme obranu morálky a etiky vo verejnej službe, obranu demokracie aj inštitúcií pred zachovaním vlastného politického pohodlia. Ďakujem za pozornosť. (Potlesk.)